**МОТИВИ**

*Проект на Постановление на Министерския съвет за допълнение на Устройствения правилник на Държавния авиационен оператор, приет с Постановление № 152 на Министерския съвет от 2021 г. (обн., ДВ, бр. 31 от 2021 г., изм., бр. 36 от 2022 г., изм. и доп., бр. 19 от 2023 г., изм., бр. 89 от 2023 г.)*

Във връзка с изпълнението на полети със специално предназначение и полети за нуждите на министерства и ведомства Държавният авиационен оператор (ДАО) има задължение да следи за съответствието и адекватността на процедурите, които се изискват за осигуряване на безопасни експлоатационни практики и летателна годност на въздухоплавателните средства, с които се извършват тези полети, планира и организира периодичното техническо обслужване, ремонта на въздухоплавателните средства и самолетообслужващата техника, снабдяването с резервни части и правилното им съхраняване.

Държавният авиационен оператор разполага с две въздухоплавателни средства, подходящи за извършване на полети със специално предназначение и полети за нуждите на министерства и ведомства, като към момента за едно от тях се извършва техническо обслужване, което се очаква да приключи в началото на м. септември 2025 г.

С оглед обстоятелството, че възникват случаи на подадени заявки за полети, при които има съвпадане на датите за извършването им, но с наличните въздухоплавателни средства не е възможно да бъдат изпълнени всички, е необходимо да бъдат извършени промени в Устройствения правилник на Държавния авиационен оператор, с които да се оптимизира и подобри организацията на полетите, включително поредността на изпълнението им при наличие на съвпадение на датите за извършване им.

Предвид изложеното, настоящият проект предвижда допълнения в Устройствения правилник на Държавния авиационен оператор, с които се предвижда, че: а) подадените до ДАО заявки за полети, които не съдържат информацията по чл. 11, ал. 2, а именно: пътници и товар, летища за излитане и кацане, разписание на полета, дата, час и отсечка, по която ще се осъществи въздушен ескорт, ако такъв е организиран от посрещащата страна, не се обработват и б) когато заявките за полети са със съвпадащи периоди на изпълнение, решението за изпълнението им се взема от генералния директор на ДАО.

С предложените промени ще се постигне подобряване на координацията на дейностите, които са свързани с подготовката и изпълнението на полетите и планирането на летателните задачи, извършвани от ДАО.

Предложеният проект на акт няма да окаже въздействие върху държавния бюджет, поради което е приложена финансова обосновка съгласно Приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

С предложения проект на акт не се приемат мерки на национално ниво, необходими за изпълнение и прилагане или транспониране на актове на Европейския съюз, поради което не е изготвена таблица на съответствие с правото на Европейския съюз и не е съгласуван в Работна група № 9 „Транспортна политика”.

Проектът на нормативен акт, заедно с мотивите за приемането му, предварителната частична оценка на въздействието и становището на дирекция „Модернизация на администрацията“, е публикуван за обществено обсъждане на интернет страницата на Министерството на транспорта и съобщенията, както и на Портала за обществени консултации на Министерския съвет за срок от 30 дни. Резултатите от проведеното обществено обсъждане и становищата, постъпили в хода на съгласуването на проекта по реда на чл. 32, ал. 1 от Устройствения правилник на Министерския съвет и на неговата администрация ще бъдат отразени в справки, приложения към доклада на вносителя.